钦定古今图书集成/明伦汇编/官常典/第645卷 > 汉
## 钦定古今图书集成/明伦汇编/官常典/第645卷 > 汉

汉承秦制，大县置令，小县置长，斗食佐、史佐之。亭有
长，乡有三老、啬夫、游徼之属。

按：《汉书百官表》：“县令长皆秦官，掌治其县。万户以上
为令，秩千石至六百石；减万户为长，秩五百石至三
百石皆有丞尉，秩四百石至二百石，是为长吏；百石
以下有斗食佐史之秩，是为少吏。大率十里一亭，亭
有长。十亭一乡，乡有三老，有秩、啬夫、游徼。三老掌教
化，啬夫职听讼，收赋税，游徼徼循，禁贼盗。县大率方”
百里，其民稠则减，稀则旷；乡、亭亦如之，皆秦制也。列
侯所食县曰“国”，皇太后、皇后、公主所食曰“邑”，有蛮夷
曰“道。”凡县、道国、邑千五百八十七，乡六千六百二十
二，亭二万九千六百三十五。

〈注〉师古曰：“吏，理也，主理其县内也。”《汉官名秩簿》云：“斗食月俸十一斛，佐史月俸八斛也。”一说，斗食者，岁俸不满百石，计日而食一斗二升，故云“斗食也。”